62023CC0621
KONKLUŻJONIJIET TAL-AVUKATA ĠENERALI
KOKOTT
ippreżentati fl‑14 ta’ Novembru 2024 (
1
)
Kawża C‑621/23 P
Luossavaara-Kiirunavaara AB
vs
Il-Kummissjoni Ewropea
“Appell – Rikors għal annullament – Ambjent – Sistema għall-iskambju ta’ kwoti ta’ emissjoni ta’ gassijiet serra – Allokazzjoni mingħajr ħlas ta’ kwoti – Ammont tal-allokazzjoni – Produzzjoni ta’ pellets tal-minerali tal-ħadid – Applikabbiltà tal-parametru referenzjarju għall-produzzjoni ta’ mineral tal-ħadid sinterizzat – Legalità tal-parametru referenzjarju tal-mineral tal-ħadid sinterizzat – Marġni ta’ evalwazzjoni regolamentari tal-Kummissjoni – Riskju ta’ rilokazzjoni tal-karbonju”
I. Introduzzjoni
1.
Id-Direttiva 2003/87/KE (
2
) tistabbilixxi sistema għall-iskambju ta’ kwoti ta’ emissjonijiet ta’ gassijiet serra sabiex tippromwovi tnaqqis tal-emissjonijiet tal-gassijiet serra b’mod effettiv f’termini ta’ spejjez u effiċjenza ekonomika. L-installazzjonijiet suġġetti għal din is-sistema għandu jkollhom, għar-rilaxx ta’ gassijiet serra, li fil-biċċa kbira jikkonsistu kważi esklużivament minn karbonju, kwoti ta’ emissjonijiet li huma “jikkonsmaw”, f’ċertu sens, permezz tar-rilaxx.
2.
Skont l-Artikolu 9 tad-Direttiva 2003/87, il-kwantità ta’ kwoti fl-Unjoni Ewropea hija limitata u titnaqqas kull sena. F’ċerti każijiet, l-Istati Membri jallokaw kwoti lill-operaturi tal-installazzjoni mingħajr ħlas. Barra minn hekk, l-operaturi għandhom jakkwistaw il-kwoti meħtieġa fi rkanti organizzati mill-Istati Membri skont l-Artikolu 10.
3.
Dan l-appell qiegħed jitressaq kontra s-sentenza appellata tal-Qorti Ġenerali tas‑26 ta’ Lulju 2023, Luossavaara-Kiirunavaara vs Il‑Kummissjoni (T‑244/21, EU:T:2023:428). Din tikkonċerna l-allokazzjoni ta’ kwoti mingħajr ħlas.
4.
Din it-tilwima toriġina mill-fatt li l-appellanti, Luossavaara-Kiirunavaara AB (iktar ’il quddiem “LKAB”), tipproduċi pellets ta’ mineral tal-ħadid minn mineral tal-ħadid estratt minnha u tixtieq tirċievi kwoti mingħajr ħlas bl-istess mod bħal dawk allokati għall-produzzjoni tal-mineral tal-ħadid sinterizzat. Il-pellets u s-sinter huma prodotti intermedji fl-istess stadju tal-produzzjoni tal-ħadid fondut, iżda l-produzzjoni ta’ pellets tiġġenera ferm inqas gassijiet serra minn dik tas-sinter.
5.
Sa issa, LKAB tikseb inqas kwoti mingħajr ħlas għall-pellets tagħha, peress li dan il-volum ta’ allokazzjoni huwa ddeterminat skont regoli differenti minn dawk applikabbli għas-sinter. Fir-rigward tas-sinter, l-allokazzjoni hija bbażata fuq l-hekk imsejjaħ parametru referenzjarju kkalkolat mill-installazzjonijiet tal-produzzjoni tas-sinter l-iktar effiċjenti. B’kuntrast ma’ dan, l-allokazzjoni għall-pellets hija bbażata fuq il-gassijiet serra effettivament iġġenerati mill-installazzjoni kkonċernata (parametri referenzjarji tas-sħana u tal-karburanti). Madankollu, LKAB qiegħda tfittex li tikseb allokazzjoni abbażi tal-parametru referenzjarju tas-sinter, li jkun ferm ogħla mill-allokazzjoni preċedenti għall-pellets.
6.
Jekk it-talba ta’ LKAB tirnexxi, ikun hemm inċentiv għall-użu ta’ pellets fil-produzzjoni ta’ ħadid fondut fuq skala ikbar biex jitnaqqsu l-emissjonijiet. Għalkemm il-kwoti addizzjonali aktarx ma jkunux kompletament meħtieġa għall-produzzjoni minħabba t-tnaqqis fl-intensità tal-emissjonijiet, l-ammont żejjed ikun jista’ jinbiegħ.
7.
Madankollu, il-parametru referenzjarju eżistenti tas-sinter ma jistax jiġi applikat għall-pellets. Fil-fatt, parametru referenzjarju komuni għaż-żewġ prodotti intermedji għandu jkun ibbażat fuq l-emissjonijiet marbuta mal-produzzjoni tal-pellets, li hija ferm iktar effiċjenti mill-produzzjoni tas-sinter. B’hekk, bis-saħħa ta’ tali skema, iż-żewġ prodotti intermedji jiġu allokati kwoti nettament inqas minn dawk allokati skont il-parametru referenzjarju eżistenti tas-sinter.
8.
L-intensità mnaqqsa tal-emissjonijiet tal-pellets tista’ għalhekk tittieħed inkunsiderazzjoni biss fil-kuntest ta’ verifika tal-validità tal-parametru referenzjarju tas-sinter. F’dan ir-rigward, il-marġni ta’ diskrezzjoni regolamentari wiesa’ tal-Kummissjoni hija ta’ importanza kbira.
II. Il‑kuntest ġuridiku
A. Parametri referenzjarji għall‑allokazzjoni ta’ kwoti mingħajr ħlas
9.
Il-bażijiet tal-allokazzjoni ta’ kwoti mingħajr ħlas huma ddefiniti fl-Artikolu 10a tad-Direttiva 2003/87:
“(1)   Il-Kummissjoni hija mogħtija s-setgħa li tadotta atti delegati f’konformità mal-Artikolu 23 biex tissupplimenta din id-Direttiva fir-rigward ta’ regoli li japplikaw għall-Unjoni kollha u li huma kompletament armonizzati għall-allokazzjoni ta’ kwoti msemmija fil-paragrafi 4, 5, 7 u 19 ta’ dan l-Artikolu.
Il-miżuri msemmija fl-ewwel subparagrafu għandhom, safejn ikun fattibbli, jiddeterminaw punti ta’ riferiment ex ante Komunitarji sabiex jiżguraw li l-allokazzjoni sseħħ b’mod li tagħti inċentivi għal tnaqqis fl-emissjonijiet ta’ gass serra u għal teknika ta’ effiċjenza fl-enerġija, billi tqis it-teknika l-aktar effiċjenti, is-sostituti, il-proċessi alternattivi ta’ produzzjoni, il-koġenerazzjoni b’effiċjenza għolja, l-irkupru effiċjenti tal-enerġija mill-gassijiet tal-iskart, l-użu tal-bijomassa u tal-ġabra u l-ħażna tas-CO2, fejn dawn il-faċilitajiet ikunu disponibbli, u ma għandhiex tipprovdi inċentivi biex jiżdiedu l-emissjonijiet. […]
Fil-prinċipju, għal kull settur u subsettur, il-punt ta’ riferiment għandu jiġi kkalkulat għall-prodotti aktar milli għall-inputs, sabiex jiġu mmassimizzati kemm jista’ jkun it-tnaqqis tal-emissjonijiet tal-gassijiet serra u l-iffrankar mill-effiċjenza enerġetika matul kull proċess ta’ produzzjoni tas-settur jew subsettur ikkonċernat
Fid-definizzjoni tal-prinċipji għall-istabbiliment tal-punti ta’ riferiment ex ante f’setturi u subsetturi individwali, il-Kummissjoni għandha tikkonsulta mal-partijiet interessati, inklużi s-setturi u subsetturi kkonċernati.
[…]
(2)   Fid-definizzjoni tal-prinċipji għall-istabbiliment tal-punti ta’ riferiment f’setturi jew subsetturi individwali, il-punt ta’ bidu għandu jkun ir-rendiment medju tal-istallazzjonijiet li jiffurmaw l-ogħla 10 % tal-aktar istallazzjonijiet effiċjenti f’settur jew subsettur fil-Komunità [fl-Unjoni] fis-snin 2007-2008 Il-Kummissjoni għandha tikkonsulta mal-partijiet interessati, inklużi s-setturi u subsetturi kkonċernati.
[…]
Il-Kummissjoni għandha tadotta atti ta’ implimentazzjoni għall-fini li jiġu determinati l-valuri riveduti tal-punt ta’ referenza għall-allokazzjoni mingħajr ħlas. Dawk l-atti għandhom jikkonformaw mal-atti delegati adottati skont il-paragrafu 1 ta’ dan l-Artikolu u għandhom jaderixxu ma’ dan li ġej:
a)
Għall-perijodu mill‑2021 sal‑2025, il-valuri tal-punt ta’ referenza għandhom jiġu determinati abbażi tal-informazzjoni ppreżentata skont l-Artikolu 11 għas-snin 2016 u 2017. Abbażi ta’ tqabbil ta’ dawk il-valuri tal-punt ta’ referenza mal-valuri tal-punt ta’ referenza li jinsabu fid-Deċiżjoni tal-Kummissjoni 2011/278/UE, kif adottata fis‑27 ta’ April 2011, il-Kummissjoni għandha tiddetermina r-rata tat-tnaqqis annwali għal kull punt ta’ referenza, u għandha tapplikah għall-valuri tal-punt ta’ referenza applikabbli fil-perijodu mill‑2013 sal‑2020 fir-rigward ta’ kull sena bejn l‑2008 u l‑2023 biex tiddetermina l-valuri tal-punt ta’ referenza għall-perijodu mill‑2021 sal‑2025.
b)
Fejn ir-rata ta’ tnaqqis annwali taqbeż 1.6 % jew tkun anqas minn 0.2 %, il-valuri tal-punt ta’ referenza għall-perijodu mill‑2021 sal‑2025 għandhom ikunu l-valuri tal-punt ta’ referenza applikabbli fil-perijodu mill‑2013 sal‑2020 imnaqqsa bir-rata minn dawk iż-żewġ rati perċentwali li tkun rilevanti fir-rigward ta’ kull sena bejn l‑2008 u l‑2023.
c) […]”
B. Il‑parametru referenzjarju tal‑prodott għall‑mineral tal‑ħadid sinterizzat
10.
Il-Kummissjoni l-ewwel kienet stabbilixxiet il-parametri referenzjarji previsti fl-Artikolu 10a tad-Direttiva 2003/87 bid-Deċiżjoni 2011/278/UE (
3
) u issa bir-Regolament Delegat (UE) 2019/331 (
4
).
11.
Fil-premessi 4, 5, 8 u 9 tad-Deċiżjoni 2011/278, il-Kummissjoni spjegat l-approċċ tagħha fid-determinazzjoni tal-parametri referenzjarji:
“(4)
[…] Fil-prinċipju, għandu jkun definit parametru referenzjarju wieħed għal kull prodott. Meta prodott huwa sostitut dirett ta’ prodott ieħor, it-tnejn għandhom ikunu koperti mill-istess parametru referenzjarju ta’ prodott u d-definizzjoni ta’ prodott relatata.
(5)
Il-Kummisssjoni qieset li l-istabbiliment ta’ parametru referenzjarju għal prodott kien fattibbli meta, jekk wieħed iqis il-kumplessità tal-proċessi tal-produzzjoni, id-definizzjonijiet u l-klassifikazzjonijiet tal-prodotti kienu disponibbli biex tkun tista’ ssir verifika tad-dejta tal-produzzjoni u applikazzjoni uniformi tal-parametru referenzjarju tal-prodott madwar l-Unjoni kollha għall-finijiet tal-allokazzjoni tal-kwoti tal-emissjonijiet. Ma sar l-ebda divrenzjar fuq il-bażi tal-ġeografija jew fuq il-bażi tat-teknoloġiji, materja prima jew fjuwils użati, sabiex ma jkunux imxekkla l-vantaġġi komparattivi fl-effiċjenza tal-karbonju mifruxa fl-ekonomija tal-Unjoni, u biex tisseddaq l-armonizzazzjoni tal-allokazzjoni transizzjonali mingħajr ħlas tal-kwoti tal-emissjonijiet.
[…]
(8)
Għad-determinazzjoni tal-valuri tal-parametri referenzjarji, il-Kummissjoni użat bħala l-punt tat-tluq il-medja aritmetrika tar-rendiment tal-gassijiet serra tal-installazzjonijiet li jiffurmaw l-ogħla 10 % tal-aktar installazzjonijiet effiċjenti tal-gassijiet serra fl‑2007 u fl‑2008 li għalihom inġabret id-data. Barra minn hekk, il-Kummissjoni, skont l-Artikolu 10a(1) tad-Direttiva 2003/87/KE, analizzat għas-setturi kollha, li għalihom huwa stipulat fl-Anness I parametru referenzjarju ta’ prodott, fuq il-bażi ta’ informazzjoni addizzjonali li waslet mingħand diversi sorsi u fuq il-bażi ta’ studju ddedikat li janalizza t-tekniki l-aktar effiċjenti u l-potenzjal ta’ tnaqqis fil-livell Ewropew u internazzjonali, jekk dawn il-punti tat-tluq jirriflettux biżżejjed it-tekniki l-aktar effiċjenti, is-sostituti, il-proċessi alternattivi tal-produzzjoni, il-koġenerazzjoni b’effiċjenza għolja, l-irkupru effiċjenti tal-enerġija mill-gassijiet ta’ skart, l-użu tal-bijomassa u tal-ġabra u l-ħażna tad-diossidu tal-karbonju, meta dawn il-faċilitajiet huma disponibbli. Id-dejta użata biex jiġu stabbiliti l-valuri tal-parametri referenzjarji inġabret minn firxa wiesgħa ta’ sorsi sabiex ikun kopert il-massimu tal-installazzjonijiet li kienu qed jipproduċu prodott b’parametru referenzjarju fis-snin 2007 u 2008. L-ewwel nett, id-dejta dwar ir-rendiment tal-gassijiet serra tal-installazjonijiet ETS li jipproduċu prodott b’parametru referenzjarju inġabret mill-assoċjazzjonijiet Ewropew tas-setturi rispettivi jew f’isimhom fuq il-bażi ta’ regoli definiti, l-hekk imsejħa “kotba tar-regoli settorjali”. Bħala referenza għal dawn il-kotba tar-regoli, il-Kummissjoni pprovdiet gwida rigward il-kriterji tal-kwalità u l-verifika għad-dejta tal-parametri referenzjarji għall-EU-ETS. It-tieni nett, biex ikun ikkumplimentat il-ġbir tad-dejta mill-assoċjazzjonijiet Ewropej tas-settur, konsulenti f’isem il-Kummissjoni Ewropea ġabru dejta mill-installazzjonijiet mhux koperti mid-dejta tal-industrija u saħansitra awtoritajiet kompetenti tal-Istati Membri pprovdew dejta u analiżi.
(9)
Biex tiżgura li l-valuri tal-parametri referenzjarji ikunu bbażati fuq dejta korretta u konformi, il-Kummissjoni, appoġġjata mill-konsulenti, wettqet kontrolli fil-fond rigward il-kotba tar-regoli settorjali kif ukoll kontrolli rigward il-plawsibilità tal-valuri tal-punti tat-tluq miksuba mid-dejta. Kif huwa indikat fil-gwida dwar il-kwalità u l-verifika, id-dejta kienet ivverifikata sa fejn hu meħtieġ minn verifikaturi indipendenti.”
12.
Il-punt 1 tal-Anness I tar-Regolament Delegat tal-Kummissjoni (UE) 2019/331 kien jipprevedi valur ta’ parametru referenzjarju ta’ prodott ta’ 0.171 kwota għal kull tunnellata għall-mineral tal-ħadid sinterizzat, li sussegwentement il-Kummissjoni naqqset (
5
) għal 0.157 kwota għal kull tunnellata. Il-prodott tal-mineral tal-ħadid sinterizzat huwa deskritt kif ġej:
“Prodott agglomerat b’kontenut ta’ ħadid li fih il-minerali tal-ħadid fini u flussi tal-minerali tal-ħadid u materjali tar-riċiklaġġ li fihom il-ħadid bil-karatteristiċi fiżiċi u kimiċi bħal-livell tal-bażiċità, is-saħħa mekkanika u l-permeabbiltà meħtieġa biex jitwassal il-ħadid u l-materjali tal-flussi meħtieġa fil-proċessi tat-tnaqqis tal-minerali tal-ħadid. Imfissra bħala tunnellati ta’ minerali sinterizzati li jkunu qed iħallu l-impjant ta’ sinterizzazzjoni.”
13.
Fir-rigward tal-proċessi u l-emissjonijiet inklużi fil-parametru referenzjali (limiti tas-sistema), il-punt 1 tal-Anness I jindika:
“Il-proċessi kollha relatati direttament jew indirettament mal-fibra f’forma ta’ trab tal-unitajiet tal-proċess, [iċ-ċinga tas-sinterizzazzjoni,] l-ignixin, l-unitajiet tat-tħejjija tal-alimentazzjoni, l-unità tal-iskrining sħun, l-unità tat-tkessieħ tas-sinter, l-unità tal-iskrining kiesaħ u l-unità tal-ġenerazzjoni tal-istim huma inklużi.”
C. Allokazzjoni bla ħlas minħabba r‑riskju ta’ rilokazzjoni tal‑emissjonijiet tal‑karbonju
14.
Skont l-Artikolu 10b(1) tad-Direttiva 2003/87, f’ċerti setturi esposti għal riskju ta’ rilokazzjoni tal-emissjonijiet tal-karbonju, il-kwoti li għandhom jintużaw skont il-parametru referenzjarju korrispondenti għandhom jiġu allokati kollha mingħajr ħlas sal‑2030.
15.
F’dan ir-rigward, il-premessi 24 u 25 tad-Direttiva 2009/29/KE (
6
), li introduċiet għall-ewwel darba din l-iskema, jipprovdu dan li ġej:
“(24)
Fil-każ li pajjiżi żviluppati oħra u entitajiet oħrajn li huma sorsijiet kbar ta’ gassijiet serra ma jipparteċipawx f’[il-Protokoll ta’ Kjoto], dan jista’ jwassal għal żieda fl-emissjonijiet ta’ gassijiet serra f’pajjiżi terzi fejn l-industrija ma tkunx suġġetta għal restrizzjonijiet kumparabbli tal-karbonju (‘carbon leakage’), u fl-istess waqt jistgħu joħolqu żvantaġġi ekonomiċi għal ċerti setturi u subsetturi fil-Komunità li huma intensivi fl-enerġija u suġġetti għal kompetizzjoni internazzjonali f’żvantaġġ ekonomiku. Dan jista’ jiżvaluta l-integrità ambjentali u l-benefiċċju tal-azzjonijiet li jsiru mill-Komunità. Sabiex jiġi indirizzat ir-riskju tar-rilaxx tal-karbonju, il-Komunità għandha talloka 100 % tal-kwoti gratis għal setturi jew subsetturi li jilħqu l-kriterji rilevanti. […]
(25)
Għalhekk sat‑30 ta’ Ġunju 2010, il-Kummissjoni għandha tirrivedi s-sitwazzjoni, tikkonsulta mal-isħab soċjali rilevanti kollha, u fid-dawl tar-riżultat tan-negozjati internazzjonali, tippreżenta rapport akkumpanjat minn proposti adegwati. F’dan il-kuntest, il-Kummissjoni għandha tidentifika liema setturi jew subsetturi tal-industrija intensivi fl-enerġija x’aktarx li jkunu suġġetti għar-rilokazzjoni tal-emissjonijiet tal-karbonju sal‑31 ta’ Diċembru 2009. Għandha tibbaża l-analiżi tagħha fuq il-valutazzjoni dwar in-nuqqas ta’ kapaċità tagħhom li jgħaddu l-ispiża tal-kwoti meħtieġa fuq il-prezz tal-prodott bla telf sinifikanti tas-sehem fis-suq lil istallazzjonijiet barra l-Komunità li ma jiħdux azzjoni paragunabbli biex jitnaqqsu l-emissjonijiet. L-industriji intensivi fl-enerġija determinati li jkunu esposti għal riskju sinifikanti tar-rilokazzjoni tal-emissjonijiet tal-karbonju jistgħu jirċievu ammont ogħla ta’ allokazzjoni gratis […]”
16.
Il-Kummissjoni rrikonoxxiet kemm l-estrazzjoni tal-mineral tal-ħadid kif ukoll il-produzzjoni tal-ħadid fondut, tal-azzar u tal-ligi tal-ħadid bħala setturi esposti għal riskju ta’ rilokazzjoni tal-emissjonijiet tal-karbonju fis-sens tal-Artikolu 10b(1) tad-Direttiva 2003/87 (
7
).
III. Il‑fatti li wasslu għall‑kawża
A. Il‑prinċipji bażiċi
17.
Għall-produzzjoni ta’ ħadid fondut minn mineral tal-ħadid sinterizzat, il-mineral għandu l-ewwel jiġi pproċessat fi prodott intermedju, imbagħad jiddaħħal f’forn tal-ibblastjar. Dan il-prodott intermedju huwa parzjalment sinter, li ġeneralment jiġi prodott fl-impjanti tal-azzar infishom. Dawn huma biċċiet relattivament kbar ta’ mineral tal-ħadid u materjali oħra (
8
):
18.
Madankollu, f’ċerti każijiet, il-minerali tal-ħadid jinbidel f’pellets immedjatament wara l-estrazzjoni, jiġifieri f’boċċi iżgħar ta’ kompożizzjoni simili (
9
).
19.
Skont LKAB, madwar 29 miljun tunnellata ta’ pellets ġew prodotti fl-Unjoni fl‑2020, li minnhom madwar 25 miljun ġew prodotti fl-impjanti tagħha stess, u madwar 77 miljun tunnellata ta’ sinter (
10
).
20.
Il-punt tat-tluq ta’ din it-tilwima legali huwa l-fatt li l-intensità tal-emissjonijiet tal-produzzjoni tas-sinter hija madwar sitta sa seba’ darbiet ikbar minn dik tal-produzzjoni tal-pellets (
11
). Dan ifisser li l-produzzjoni tas-sinter tirrilaxxa kwantitajiet korrispondentement ikbar ta’ gassijiet serra, bħala medja 265 kg ta’ CO2 għal kull tunnellata sinter skont LKAB. Għall-kuntrarju, il-produzzjoni ta’ pellets minn LKAB tirrappreżenta biss 29.3 kg ta’ CO2 għal kull tunnellata ta’ pellets (
12
).
21.
Għar-rilaxx ta’ CO2 waqt il-produzzjoni tas-sinter jew tal-pellets, l-operatur tal-installazzjoni għandu jkollu l-kwoti korrispondenti li huwa “jikkonsma” permezz tar-rilaxx. Kif il-partijiet isostnu b’mod konkordanti, dawn il-kwoti ġeneralment qegħdin kull ma jmur jiġu akkwistati permezz ta’ rkantijiet. Madankollu, l-estrazzjoni tal-mineral tal-ħadid u l-produzzjoni tal-ħadid fondut huma setturi esposti għal riskju ta’ rilokazzjoni ta’ CO2. Għalhekk, hemm il-biża’ li dawn l-attivitajiet jiġu abbandunati fi ħdan l-Unjoni u li dawn ikomplu, minflok, f’siti li jinsabu barra mill-Unjoni. Għalhekk, il-kwoti meħtieġa għall-produzzjoni tas-sinter (
13
) u tal-pellets (
14
) għandhom bħala prinċipju jiġu allokati b’mod sħiħ mingħajr ħlas sal‑2030 (
15
).
22.
Il-kwantità ta’ kwoti li għandhom jiġu allokati hija r-riżultat tal-hekk imsejjaħ parametru referenzjarju li l-Kummissjoni stabbilixxiet abbażi tal-prestazzjoni medja tal-10 % tal-installazzjonijiet l-iktar effiċenti ta’ settur jew ta’ subsettur.
23.
Fir-rigward tal-produzzjoni ta’ minerali tal-ħadid sinterizzat, il-Kummissjoni stabbilixxiet dan il-parametru referenzjarju (
16
). Dan huwa essenzjalment ibbażat fuq il-prestazzjoni tal-installazzjonijiet tas-sinterizzazzjoni, iżda l-Kummissjoni inkludiet ukoll impjant ta’ manifattura kkombinata ta’ pellets u sinter f’impjant tal-azzar Olandiż (
17
).
24.
Għall-kuntrarju, il-Kummissjoni ma ddefinixxietx parametru referenzjarju distint għall-produzzjoni ta’ pellets ta’ mineral tal-ħadid. Minflok, il-kwantità ta’ kwoti li għandhom jiġu allokati lil installazzjonijiet korrispondenti hija kkalkolata abbażi tal-parametri referenzjarji tas-sħana u tal-karburanti (
18
). Peress li l-produzzjoni tal-pellets hija inqas intensiva mil-lat ta’ emissjonijiet mill-produzzjoni tas-sinter, il-produtturi tal-pellets jiksbu, skont dan il-metodu, kwantità ta’ kwoti mingħajr ħlas korrispondenti iktar baxxa, iżda xorta waħda suffiċjenti (
19
), mill-produtturi tas-sinter li japplika għalihom il-parametru referenzjarju msemmi iktar ’il fuq.
B. Il‑proċedura u t‑talbiet
25.
LKAB topera tliet installazzjonijiet tal-produzzjoni ta’ pellets tal-mineral tal-ħadid fil-kuntest tal-estrazzjoni ta’ mineral tal-ħadid u titlob l-allokazzjoni ta’ kwoti abbażi tal-parametru referenzjarju tas-sinter. Ir-Renju tal-Isvezja, proprjetarju ta’ LKAB (
20
), ippreżenta proposta f’dan is-sens lill-Kummissjoni.
26.
Il-Kummissjoni ċaħdet din il-proposta permezz tal-Artikolu 1(3) tad-deċiżjoni kontenzjuża 2021/355 (
21
). Fil-premessa 13, il-Kummissjoni tindika dan li ġej:
“[…] L-Iżvezja pproponiet l-użu ta’ subinstallazzjoni b’parametru referenzjarju tal-minerali sinterizzati għall-produzzjoni ta’ pellets tal-mineral tal-ħadid, filwaqt li fil-fażi 3, intużaw parametri referenzjarji tas-sħana u tal-fjuwil. Madankollu, il-parametru referenzjarju tal-minerali sinterizzati huwa definit fl-Anness I tar-Regolament Delegat (UE) 2019/331 u d-definizzjoni tal-prodotti kif ukoll id-definizzjoni tal-proċessi u l-emissjonijiet koperti minn dak il-parametru referenzjarju tal-prodott jirreferu b’mod speċifiku għall-produzzjoni tas-sinter u ma jinkludux pellets tal-mineral tal-ħadid. Barra minn hekk, l-Artikolu 10(a)2 tad-Direttiva 2003/87/KE jirrikjedi aġġornament tal-valuri b’parametri referenzjarji għall-fażi 4 u ma jipprevedi l-ebda aġġustament tal-interpretazzjoni tad-definizzjonijiet ta’ parametri referenzjarji. Id-data ppreżentata għall-produzzjoni tal-pellets tal-mineral tal-ħadid abbażi ta’ subinstallazzjoni ta’ minerali sinterizzati għandha għalhekk tiġi miċħuda”.
27.
LKAB, sostnuta mill-Isvezja, ippreżentat rikors kontra d-deċiżjoni kontenzjuża quddiem il-Qorti Ġenerali, li ċaħditu permezz tas-sentenza appellata.
28.
Permezz tal-appell tagħha, LKAB titlob li l-Qorti tal-Ġustizzja jogħġobha:
–
tannulla s-sentenza appellata;
–
tannulla l-Artikolu 1(3) tad-Deċiżjoni tal-Kummissjoni (UE) 2021/355 tal‑25 ta’ Frar 2021 dwar miżuri ta’ implimentazzjoni nazzjonali għall-allokazzjoni tranżizzjonali bla ħlas ta’ kwoti tal-emissjonijiet ta’ gassijiet serra konformement mal-Artikolu 11(3) tad-Direttiva 2003/87/KE tal-Parlament Ewropew u tal-Kunsill;
–
tikkundanna lill-Kummissjoni għall-ispejjeż.
29.
Ir-Renju tal-Isvezja jsostni t-talbiet ta’ LKAB.
30.
Il-Kummissjoni Ewropea titlob, min-naħa l-oħra, li l-Qorti tal-Ġustizzja jogħġobha:
–
tiċħad l-appell u
–
tikkundanna lil LKAB għall-ispejjeż.
31.
Luossavaara-Kiirunavaara AB, ir-Renju tal-Isvezja u l-Kummissjoni Ewropea ppreżentaw osservazzjonijiet bil-miktub. Il-Qorti tal-Ġustizzja ddeċidiet li ma tinżammx seduta għas-sottomissjonijiet orali skont l-Artikolu 76(2) tar-Regoli tal-Proċedura, peress li qieset li kellha biżżejjed informazzjoni sabiex tiddeċiedi.
IV. Evalwazzjoni legali
32.
Permezz ta’ din il-proċedura, LKAB tfittex prinċipalment li l-kwantità ta’ kwoti mingħajr ħlas li għandhom jiġu allokati lill-installazzjonijiet tagħha għall-produzzjoni ta’ pellets ta’ mineral tal-ħadid tiġi kkalkolata abbażi tal-parametru referenzjarju għall-produzzjoni ta’ mineral tal-ħadid sinterizzat. Jekk hija jirnexxielha tikseb dan, bħala riżultat hija jkollha tirċievi, għal dawn l-installazzjonijiet, sitta sa seba’ darbiet iktar kwoti minn dawk tal-parametru referenzjarju ta’ sħana u tal-karburant użat sa issa, li għandu jkun ibbażat fuq l-emissjonijiet effettivament iġġenerati. Għaldaqstant, LKAB tkompli tikkontesta, permezz tal-appell, id-deċiżjoni kontenzjuża li permezz tagħha l-Kummissjoni rrifjutat li tapplika l-parametru referenzjarju tas-sinter.
33.
Kuntrarjament għar-rikors quddiem il-Qorti Ġenerali, LKAB ma tinvokax iktar, permezz ta’ aggravju separat, l-illegalità tal-parametru referenzjarju għall-produzzjoni tas-sinter li jinsab fir-Regolament Delegat 2019/331. LKAB qajmet dan il-motiv fil-każ li l-Qorti Ġenerali tiċħad l-argumenti tagħha dwar l-interpretazzjoni tal-parametru referenzjarju. F’dan il-każ, LKAB issostni li l-parametru referenzjarju ma huwiex kompatibbli mal-bażi legali tiegħu, jiġifieri l-ewwel subparagrafu tal-Artikolu 10a(1) tad-Direttiva 2003/87, peress li dan għandu jinkludi l-produzzjoni tal-pellets.
34.
Madankollu, kuntrarjament għal dak li ssostni l-Kummissjoni (
22
), il-fatt li LKAB naqset milli tqajjem aggravju distint f’dan ir-rigward ma jimplikax li hija rrinunzjat, fl-appell, għal tali aggravju b’mod sussidjarju. Għall-kuntrarju, LKAB tikkontesta espressament, fil-ħames aggravji kollha, il-konstatazzjonijiet fil-punt 166 tas-sentenza appellata, li abbażi tagħhom il-Qorti Ġenerali ċaħdet din it-talba inċidentali sussidjarja kontra r-Regolament Delegat 2019/331.
35.
Dan l-approċċ ta’ LKAB huwa ċertament goff u qarrieqi, peress li jwassal sabiex dan l-ilment jiġi eskluż fl-istadju tal-appell. L-argumenti tal-Kummissjoni juru dan ir-riskju. Madankollu, il-formulazzjoni tal-appell issegwi dik li tinsab fis-sentenza appellata. F’dik il-kawża, il-Qorti Ġenerali sempliċement tiċħad dan l-ilment lejn l-aħħar b’mod relattivament qasir, billi tirreferi b’mod globali għall-kunsiderazzjonijiet żviluppati preċedentement fir-rigward tad-deċiżjoni kontenzjuża. Dan fih innifsu ma huwiex raġuni għalfejn ma għandhiex tittieħed inkunsiderazzjoni t-talba inċidentali fl-appell.
36.
Pjuttost, għandu jiġi ddeterminat jekk l-aggravji jurux żball ta’ liġi determinanti għas-soluzzjoni tat-tilwima fil-punt 166 tas-sentenza appellata. Kieku s-sentenza appellata kellha tiġi annullata fuq dan il-punt, talba inċidentali terġa’ tiġi stabbilita u tkun is-suġġett ta’ deċiżjoni ġudizzjarja ġdida.
37.
Għalhekk, qabel kollox ser neżamina l-aggravji sabiex jiġi vverifikat jekk jikkontestawx il-konstatazzjonijiet tas-sentenza appellata sa fejn dawn jikkonfermaw il-legalità taċ-ċaħda tal-applikazzjoni tal-parametru referenzjarju tas-sinter għal pellets (ara iktar ’il quddiem is-sezzjoni A). Sussegwentement, ser neżamina jekk dawn l-aggravji jqajmux dubji dwar il-kompatibbiltà tal-parametru referenzjarju tas-sinter mal-bażi legali tiegħu (ara iktar ’il quddiem is-sezzjoni B).
A. Applikazzjoni tal‑parametru referenzjarju tas‑sinter għall‑pellets
38.
L-oġġezzjonijiet ta’ LKAB għad-deċiżjoni kontenzjuża bħala tali huma intiżi sabiex il-parametru referenzjarju għall-produzzjoni tas-sinter jiġi interpretat skont dritt ta’ livell superjuri, b’mod partikolari t-tieni subparagrafu tal-Artikolu 10a(1) tad-Direttiva 2003/87, bħala li jkopri mhux biss is-sinter iżda wkoll il-pellets.
39.
Madankollu, għall-kuntrarju ta’ dak li sostniet quddiem il-Qorti Ġenerali, LKAB ma ssostnix iktar li l-pellets għandhom jitqiesu bħala sinter fis-sens tal-parametru referenzjarju. Għalhekk, ma tikkontestax iċ-ċaħda ta’ din il-fehma fil-punti 25 u 26 tas-sentenza appellata. LKAB lanqas ma tikkontesta l-konstatazzjonijiet tal-Qorti Ġenerali li l-parametru referenzjarju ma kienx maħsub sabiex jinkludi l-produzzjoni ta’ pellets. Dan japplika b’mod partikolari għall-konstatazzjonijiet magħmula fil-punti 55 sa 57 tas-sentenza appellata, li jgħidu li l-parametru referenzjarju kien ikun iktar baxx fit-teħid inkunsiderazzjoni tal-produzzjoni ta’ pellets.
40.
Madankollu, b’mod partikolari minħabba din l-aħħar konstatazzjoni, huwa eskluż li l-parametru referenzjarju jiġi interpretat b’mod li jinkludi l-produzzjoni ta’ pellets. Fil-fatt, tali interpretazzjoni twassal sabiex jiġu allokati wisq kwoti mingħajr ħlas lill-installazzjonijiet kollha koperti abbażi ta’ dan il-parametru referenzjarju.
41.
Dan jirriżulta mill-fatt li, skont l-ewwel subparagrafu tal-Artikolu 10a(2) tad-Direttiva 2003/87, il-valuri tal-parametri referenzjarji jiġu ddeterminati fuq il-bażi tal-istallazzjonijiet l-iktar effiċjenti f’settur. Kif ikkonstatat il-Qorti Ġenerali fil-punt 57 tas-sentenza appellata, li kieku s-sinter u l-pellets jiġu kkunsidrati flimkien, dawn ikunu l-installazzjonijiet tal-produzzjoni ta’ pellets. Peress li, skont id-dikjarazzjonijiet tagħha stess, fil-produzzjoni ta’ pellets, LKAB tirrilaxxa madwar 30 kg tal-karbonju għal kull tunnellata (
23
), il-valur tal-parametru referenzjarju, minflok 0.157 kwota għal kull tunnellata, ikun biss ta’ madwar 0.03 kwota għal kull tunnellata.
42.
Jekk il-parametru referenzjarju bil-valuri ta’ allokazzjoni previsti llum jiġi applikat ukoll għall-pellets, ir-riżultat tal-allokazzjoni jkun żbaljat, kemm għall-produzzjoni tal-pellets kif ukoll għall-produzzjoni tas-sinter. Dan l-iżball jirriżulta mill-kontradizzjoni interna li tgħid li l-kwantità ta’ kwoti li għandhom jiġu allokati ġiet ikkalkolata biss abbażi tal-produzzjoni tas-sinter, iżda li dawn il-kwoti jiġu allokati wkoll għall-produzzjoni tal-pellets li jiġġeneraw emissjonijiet ferm inqas.
43.
Il-kontradizzjoni tista’ tiġi evitata biss jekk il-Qorti tal-Ġustizzja tkun tista’ wkoll tadatta, permezz tal-interpretazzjoni, il-valur tal-parametru referenzjarju, jiġifieri l-kwantità tal-kwoti li għandhom jiġu allokati, b’mod li tittieħed inkunsiderazzjoni l-produzzjoni tal-pellets. Madankollu, dan ma huwiex propost mill-ebda waħda mill-partijiet u nikkunsidra li tali interpretazzjoni hija eskluża. Peress li ma hemm ebda bażi fit-test tal-parametru referenzjarju, dan ikun għalhekk contra legem. Barra minn hekk, il-Qorti tal-Ġustizzja ma għandhiex ġurisdizzjoni u lanqas ma għandha l-għarfien tekniku u xjentifiku neċessarju fir-rigward tal-emissjonijiet iġġenerati u l-metodu tad-determinazzjoni tal-valur tal-parametru referenzjarju sabiex twettaq dan l-aġġustament b’mod affidabbli. Għall-kuntrarju, skont l-Artikolu 10a tad-Direttiva 2003/87, huwa ġustament li l-Kummissjoni għandha twettaq dan il-kompitu.
44.
L-għanijiet tad-Direttiva 2003/87 enfasizzati minn LKAB u mill-Isvezja, b’mod partikolari dak li jitnaqqsu l-emissjonijiet ta’ gassijiet serra bl-użu ta’ proċeduri iktar effikaċi, ma humiex ta’ natura li jbiddlu din l-analiżi. Dawn l-għanijiet lanqas ma jippermettu li tingħeleb il-kontradizzjoni indikata bejn il-bażi ta’ kalkolu tal-parametru referenzjarju u l-inklużjoni tal-pellets.
45.
Barra minn hekk, għalkemm l-allokazzjoni ta’ kwoti mingħajr ħlas hija intiża sabiex tkopri l-bżonnijiet tal-installazzjonijiet ikkonċernati, hija ma tmurx lil hinn minn dawn il-bżonnijiet. Madankollu, dan huwa preċiżament ir-riżultat ta’ estensjoni tal-parametru referenzjarju tas-sinter għal pellets.
46.
Dan ma jeskludix neċessarjament l-interpretazzjoni wiesgħa tal-parametru referenzjarju, b’tali mod li jkunu koperti ċerti prodotti li eventwalment ma kinux ittieħdu inkunsiderazzjoni fid-determinazzjoni tal-parametru referenzjarju. Madankollu, ma huwiex possibbli li jiġu applikati parametri referenzjarji għall-prodotti li l-inklużjoni tagħhom kienet twassal għal parametru referenzjarju iktar baxx, peress li, f’dak il-każ, l-applikazzjoni tal-parametru referenzjarju twassal għar-riżultat kontradittorju li għadu kemm ġie espost.
47.
Għaldaqstant, l-argument ta’ LKAB ma jistax jintlaqa’ li s-sentenza appellata u d-deċiżjoni kontenzjuża għandhom jiġu annullati minħabba li huma bbażati fuq interpretazzjoni żbaljata tal-parametru referenzjarju tas-sinter. F’dan ir-rigward, l-aggravji huma ineffettivi. Fil-fatt, anki jekk jitqies li l-argument ta’ LKAB f’dan ir-rigward huwa korrett, dan ma jistax iwassal għal interpretazzjoni differenti tal-parametru referenzjarju. F’dan ir-rigward, ser nagħmel l-osservazzjonijiet iddettaljati segwenti.
1.
L‑ewwel aggravju – sostitwibbiltà
48.
Permezz tal-ewwel aggravju, LKAB tikkontesta l-konstatazzjonijiet tal-Qorti Ġenerali li l-pellets ma jistgħux jissostitwixxu direttament lis-sinter.
49.
Dawn il-konstatazzjonijiet tal-Qorti Ġenerali huma bbażati fuq il-fatt li, fil-punti 85 sa 88 tas-sentenza appellata, il-Qorti Ġenerali kkonfermat l-argument ta’ LKAB li l-parametru referenzjarju seta’ jiġi applikat ukoll għal pellets jekk dawn ikunu jissostitwixxu direttament lis-sinter. F’din il-perspettiva, il-kwistjoni dwar jekk il-pellets setgħux jissostitwixxu direttament lis-sinter kienet ta’ importanza deċiżiva.
50.
Madankollu, fid-dawl tal-kunsiderazzjonijiet preċedenti, dawn l-aħħar konstatazzjonijiet dwar is-sinjifikat tas-sostitwibbiltà diretta għall-interpretazzjoni tal-parametru referenzjarju huma vvizzjati bi żball ta’ liġi. Madankollu, dan l-iżball ta’ liġi ma jwassalx għall-annullament tas-sentenza appellata, peress li l-Qorti Ġenerali ġustament ċaħdet, b’mod definittiv, l-applikazzjoni tal-parametru referenzjarju tal-pellets.
51.
Peress li l-kwistjoni dwar jekk il-pellets jistgħux jissostitwixxu direttament lis-sinter ma hijiex rilevanti għall-finijiet tal-interpretazzjoni tal-parametru referenzjarju, il-konklużjonijiet tal-Qorti Ġenerali f’dan ir-rigward huma ineffettivi sa fejn dan l-aggravju jikkonċerna l-interpretazzjoni tal-parametru referenzjarju tas-sinter.
52.
Madankollu, il-kwistjoni tas-sostitwibbiltà ċertament għandha ċerta sinjifikat fir-rigward tal-validità tal-parametru referenzjarju (
24
).
2.
It‑tieni aggravju – motivazzjoni proprja tal‑Qorti Ġenerali
53.
Permezz tat-tieni aggravju tagħha, LKAB tikkritika lill-Qorti Ġenerali li ssostitwixxiet il-motivazzjoni tal-Kummissjoni b’dik tagħha fil-punti 93 sa 99 tas-sentenza appellata. Il-Kummissjoni llimitat ruħha li tinvoka l-fatt li l-parametru referenzjarju kien orjentat lejn il-produzzjoni tas-sinter, filwaqt li l-Qorti Ġenerali għamlet osservazzjonijiet dwar is-sostitwibbiltà tas-sinter b’pellets.
54.
Madankollu, kif intqal, din is-sostitwibbiltà ma hijiex determinanti għall-applikabbiltà tal-parametru referenzjarju għall-pellets. Il-kwistjoni dwar jekk il-kunsiderazzjonijiet tal-Qorti Ġenerali jitbegħdux mill-motivazzjoni tal-Kummissjoni jew jekk jillimitawx ruħhom li jispjegawha għalhekk ma hijiex rilevanti għas-soluzzjoni tal-kawża.
3.
It‑tielet aggravju – żnaturament tal‑provi
55.
L-ebda distorsjoni tar-rapport ippreżentat minn LKAB fil-punti 116 u 117 tas-sentenza appellata ma tkun rilevanti għall-kwistjoni tal-applikazzjoni tal-parametru referenzjarju għall-pellets. Fil-fatt, dan ir-rapport perizjali jirrigwarda wkoll il-kwistjoni tas-sostitwibbiltà tas-sinter mill-pellets.
4.
Ir‑raba’ aggravju – obbligi ta’ investigazzjoni tal‑Kummissjoni
56.
Permezz tar-raba’ aggravju tagħha, LKAB tkopri kontradizzjoni eventwali fis-sentenza appellata. Il-Qorti Ġenerali tesponi, fil-punt 85 tas-sentenza appellata, il-fehma konkordanti tal-partijiet li sostitwibbiltà diretta tas-sinter b’pellets ikollha effett fuq il-kamp ta’ applikazzjoni tal-parametru referenzjarju tas-sinter. Fil-punt 88, il-Qorti Ġenerali tikkonstata għalhekk li l-Kummissjoni għandha teżamina bir-reqqa s-sostitwibbiltà tal-mineral tal-ħadid sinterizzat bil-pellets tal-mineral tal-ħadid u li, skont il-punt 89, ma jeżistux indizji ta’ tali eżami.
57.
Madankollu, fil-punti 145 u 146 tas-sentenza appellata, il-Qorti Ġenerali tiddikjara bħala irrilevanti l-assenza ta’ analiżi tas-sostitwibbiltà, peress li ċ-ċaħda tal-applikazzjoni tal-parametru referenzjarju għall-pellets ma tikkostitwixxix żball manifest ta’ evalwazzjoni.
58.
Kif diġà indikajt, il-konstatazzjoni li tinsab fil-punt 88 tas-sentenza appellata hija diġà vvizzjata bi żball ta’ liġi (
25
), peress li s-sostitwibbiltà ma tistax twassal għall-applikazzjoni tal-parametru referenzjarju għall-produzzjoni ta’ pellets, għaliex, kif diġà spjegajt, il-valur tal-parametru referenzjarju previst huwa għoli wisq (
26
). Għaldaqstant, il-Kummissjoni lanqas ma kienet obbligata teżamina, matul il-proċedura ta’ adozzjoni tad-deċiżjoni kontenzjuża, jekk il-pellets setgħux jissostitwixxu direttament lis-sinter.
59.
Madankollu, dan l-iżball ta’ liġi ma huwiex rilevanti għas-soluzzjoni tat-tilwima, peress li l-Qorti Ġenerali madankollu tasal b’mod korrett għall-konklużjoni li l-parametru referenzjarju ma huwiex applikabbli għall-pellets u ġustament timmotiva din il-konklużjoni permezz tal-kunsiderazzjonijiet imsemmija iktar ’il fuq li ma humiex ikkontestati fl-appell (
27
). Huwa biss l-eċċess ta’ motivazzjoni dwar is-sostitwibbiltà tas-sinter bil-pellets li huwa vvizzjat bi żball ta’ liġi.
60.
Konsegwentement, dan l-aggravju huwa wkoll ineffettiv f’dan ir-rigward.
5.
Il‑ħames aggravju – insuffiċjenza ta’ motivazzjoni tad‑deċiżjoni kontenzjuża
61.
Finalment, l-oġġezzjonijiet ifformulati kontra l-konstatazzjonijiet insostenn tad-deċiżjoni kontenzjuża fil-punti 157 sa 159 tas-sentenza appellata huma wkoll infondati. Dawn l-oġġezzjonijiet huma bbażati wkoll fuq il-fatt li, skont LKAB, il-Kummissjoni kellha twettaq riflessjonijiet fuq is-sostitwibbiltà diretta tas-sinter b’pellets u li l-Qorti Ġenerali ma kkritikatx l-assenza ta’ tali kunsiderazzjonijiet.
62.
Madankollu, anki f’dan ir-rigward, il-Kummissjoni ma kinitx obbligata tagħmel tali kunsiderazzjonijiet, għas-sempli raġuni li lanqas sostitwibbiltà diretta ma setgħet tiġġustifika l-applikazzjoni tal-parametru referenzjarju tas-sinter għal pellets.
6.
Konklużjoni intermedja
63.
Għaldaqstant, l-appell għandu jiġi miċħud sa fejn jikkontesta l-konstatazzjonijiet tal-Qorti Ġenerali dwar iċ-ċaħda tal-applikazzjoni tal-parametru referenzjarju tal-mineral tal-ħadid sinterizzat għall-pellets tal-mineral tal-ħadid.
B. Oġġezzjonijiet għall‑parametru referenzjarju tas‑sinter
64.
Għaldaqstant, l-aggravji huma rilevanti biss sa fejn huma intiżi li juru żbalji ta’ liġi mwettqa mis-sentenza appellata fir-rigward tal-evalwazzjoni tal-legalità tal-parametru referenzjarju tal-mineral tal-ħadid sinterizzat.
65.
L-interess ġuridiku ta’ LKAB fuq dan l-aspett tal-appell huwa bbażat fuq il-fatt li, fil-każ tal-annullament tal-parametru referenzjarju, id-deċiżjoni kontenzjuża tispiċċa mingħajr bażi legali. Jista’ jkun li l-Kummissjoni għandha wkoll tiddefinixxi parametru referenzjarju ġdid li jinkludi l-produzzjoni ta’ pellets u sussegwentement tiddeċiedi fuq it-talba kontenzjuża tal-Isvezja.
66.
Il-legalità tal-parametru referenzjarju għandha tiġi eżaminata fid-dawl tad-dritt ta’ livell superjuri, jiġifieri, b’mod partikolari, abbażi tal-bażi legali tiegħu, jiġifieri l-ewwel sentenza tat-tieni subparagrafu tal-Artikolu 10a(1) tad-Direttiva 2003/87. Skont din id-dispożizzjoni, meta jiġi ddeterminat parametru referenzjarju, il-Kummissjoni għandha tieħu inkunsiderazzjoni, fost l-oħrajn, is-sostituti. It-tielet u l-ewwel aggravju huma marbuta ma’ din il-karatteristika, li permezz tagħhom LKAB tipprova turi li l-pellets tal-mineral tal-ħadid jistgħu jissostitwixxu l-mineral tal-ħadid sinterizzat fil-produzzjoni ta’ ħadid fondut u li għalhekk il-Kummissjoni kellha tinkludi ż-żewġ prodotti intermedji f’parametru referenzjarju ta’ prodott komuni. Permezz tat-tielet aggravju tagħha, LKAB tikkritika għalhekk lill-Qorti Ġenerali li żnaturat ir-rapport li hija pproduċiet dwar din is-sostitwibbiltà (ara f’dan ir-rigward is-sezzjoni 1). U permezz tal-ewwel aggravju tagħha, LKAB tikkritika lill-Qorti Ġenerali li ddeċidiet li s-sinter ma setax jiġi direttament issostitwit mill-pellets (ara f’dan ir-rigward is-sezzjoni 2).
67.
Huwa minnu li LKAB tinvoka wkoll l-aggravji l-oħra kontra l-punt 166 tas-sentenza appellata, li jikkonċerna t-talba inċidentali tal-illegalità tal-parametru referenzjarju. Madankollu, it-tieni, ir-raba’ u l-ħames aggravju huma ineffettivi f’dan ir-rigward, sa fejn, permezz tagħhom, LKAB espressament tikkontesta allegati nuqqasijiet ta’ motivazzjoni jew il-legalità tad-deċiżjoni kontenzjuża bħala tali, u mhux il-parametru referenzjarju li fuqu l-Kummissjoni bbażat id-deċiżjoni kontenzjuża (ara f’dan ir-rigward is-sezzjonijiet 3 sa 5).
1.
It‑tielet aggravju – żnaturament tal‑provi
68.
Permezz tat-tielet aggravju tagħha, LKAB tilmenta li, fil-punti 116 u 117 tas-sentenza appellata, il-Qorti Ġenerali żnaturat perizja ppreżentata mar-rikors. Dan ir-rapport perizjali jirrigwarda l-kwistjoni dwar jekk is-sinter jistax jiġi ssostitwit bil-pellets u għalhekk huwiex potenzjalment rilevanti sabiex tiġi evalwata l-legalità tal-parametru referenzjarju.
69.
Għaldaqstant, l-evalwazzjoni ta’ dawn il-fatti u ta’ dawn il-provi ma tikkostitwixxix, bla ħsara għall-każ ta’ żnaturament tagħhom, skont it-tieni subparagrafu 2 tal-ewwel paragrafu tal-Artikolu 256 TFUE u l-Artikolu 58(1) tal-Istatut tal-Qorti tal-Ġustizzja tal-Unjoni Ewropea, kwistjoni ta’ liġi suġġetta, bħala tali, għall-istħarriġ tal-Qorti tal-Ġustizzja fil-kuntest ta’ appell (
28
).
70.
Għall-kuntrarju, ikun hemm żnaturament tal-provi meta, mingħajr ma jkun neċessarju li jsir riferiment għal provi ġodda, l-evalwazzjoni tal-provi diġà eżistenti tkun tidher kjarament żbaljata (
29
), peress li l-Qorti Ġenerali tkun manifestament marret lil hinn mil-limiti ta’ evalwazzjoni raġonevoli ta’ dawn il-provi (
30
).
71.
Fil-punti 116 u 117 tas-sentenza appellata, il-Qorti Ġenerali tattribwixxi lill-imsemmi rapport perizjali d-dikjarazzjoni li l-konverżjoni ta’ mineral tal-ħadid sinterizzat f’pellets jew żieda tal-proporzjon ta’ pellets jeħtieġu testijiet u adattamenti kunsiderevoli kif ukoll xogħol preparatorju, inkluż l-adattament tal-loġistika interna għal fluss ġdid ta’ materjal. Fi kwalunkwe każ, il-possibbiltà tal-konverżjoni ma ssirx “sempliċement bl-għafsa ta’ buttuna”.
72.
Għalkemm huwa minnu li r-rapport ma jiddikjarax espliċitament li konverżjoni hija possibbli “sempliċement bl-għafsa ta’ buttuna”, il-Qorti Ġenerali barra minn hekk tiżnatura d-dikjarazzjonijiet bażiċi ta’ dan id-dokument.
73.
Fil-fatt, ir-rapport perizjali jindika, fil-punti 15, 18 u 19 invokati minn LKAB, li konverżjoni hija sempliċi u sseħħ regolarment fil-parti l-kbira tal-impjanti tal-azzar. Il-proporzjon tas-sinter u tal-pellets jiġi aġġustat kuljum u dawn l-aġġustamenti ma jkunux differenti minn dawk applikati fil-każ ta’ modifika tal-proprjetajiet tal-mineral tal-ħadid użat għall-produzzjoni tas-sinter. Fil-fatt, il-proprjetajiet mibdula tal-materjal tas-sinter iwasslu iktar ta’ spiss għal aġġustamenti milli bidliet fil-pellets. Ċerti bidliet jistgħu effettivament jiġu kkunsidrati bl-introduzzjoni ta’ valuri ġodda f’sistema tal-IT li awtomatikament tagħmel l-aġġustamenti meħtieġa.
74.
Għalhekk, dan ir-rapport juri li jistgħu jiġu introdotti pellets tal-mineral tal-ħadid minflok is-sinter fil-forn tal-ibblastjar relattivament faċli. Il-fondatezza ta’ din id-dikjarazzjoni tar-rapport ma taffettwax il-kwistjoni dwar jekk il-Qorti Ġenerali żnaturatx il-kontenut tar-rapport perizjali.
75.
L-iżnaturament tar-rapport perizjali mill-Qorti Ġenerali jista’ jiġi spjegat mill-fatt li din tat importanza eċċessiva lill-kwistjoni dwar jekk il-pellets jistgħux jissostitwixxu direttament lis-sinter, kif ser nispjega iktar ’il quddiem fil-kuntest tal-evalwazzjoni tal-ewwel aggravju. Madankollu, ser nesponi wkoll ir-raġunijiet li għalihom dan l-iżnaturament ma jwassalx għall-annullament tas-sentenza appellata.
2.
L‑ewwel aggravju – sostitwibbiltà
76.
L-ewwel aggravju huwa determinanti għas-suċċess tat-talba inċidentali ta’ LKAB. LKAB tikkontesta l-konstatazzjonijiet tal-Qorti Ġenerali fil-punti 69 u 88 tas-sentenza appellata dwar l-interpretazzjoni tal-bażi legali tal-parametru referenzjarju (ara f’dan ir-rigward is-sezzjoni (a)) kif ukoll fil-punti 93 sa 99 dwar l-applikazzjoni ta’ din id-dispożizzjoni fl-istabbiliment tal-parametru referenzjarju (ara f’dan ir-rigward is-sezzjoni (b)). Dan l-argument juri li l-Kummissjoni kellha tistabbilixxi parametru referenzjarju komuni għas-sinter u għall-pellets ta’ mineral tal-ħadid, b’tali mod li l-punt ta’ riferiment kien illegali biss għall-mineral tal-ħadid sinterizzat.
a)
Interpretazzjoni tal‑ewwel sentenza tat‑tieni subparagrafu tal‑Artikolu 10a(1) tad‑Direttiva 2003/87
77.
Fir-rigward tal-interpretazzjoni tal-bażi legali tal-parametru referenzjarju, l-ewwel sentenza tat-tieni subparagrafu tal-Artikolu 10a(1) tad-Direttiva 2003/87, LKAB tikkontesta l-punt 69 tas-sentenza appellata. F’din is-sentenza, il-Qorti Ġenerali kkonfermat il-pożizzjoni tal-Kummissjoni li tgħid li din ma tistax, sabiex tivverifika jekk żewġ prodotti humiex koperti minn parametru referenzjarju komuni, tieħu inkunsiderazzjoni esklużivament il-punt dwar jekk dawn il-prodotti jistgħux jissostitwixxu lil xulxin. Għall-kuntrarju, il-Kummissjoni għandha tieħu inkunsiderazzjoni diversi elementi. B’kuntrast ma’ dan, LKAB tqis li s-sostitwibbiltà għandha importanza deċiżiva.
78.
LKAB tirrikonoxxi li l-Kummissjoni għandha tieħu kont ta’ “sostituti” skont l-ewwel sentenza tat-tieni subparagrafu tal-Artikolu 10a(1) tad-Direttiva 2003/87. Il-fatt li prodotti jistgħu jissostitwixxu lil xulxin jikkostitwixxi għalhekk element importanti sabiex jiġi ddeterminat jekk dawn għandhomx ikunu koperti f’parametru referenzjarju komuni. LKAB tippreċiża wkoll, ġustament, li din id-dispożizzjoni ma ssemmix jekk il-prodotti jistgħux jissostitwixxu direttament lil xulxin, iżda biss is-sostituti b’mod ġenerali.
79.
Madankollu, l-ewwel sentenza tat-tieni subparagrafu tal-Artikolu 10a(1) tad-Direttiva 2003/87 hija dispożizzjoni relattivament kumplessa. Skont din id-dispożizzjoni, il-Kummissjoni għandha, sa fejn ikun fattibbli, tiddetermina parametri referenzjarji ex ante għall-Unjoni sabiex tiżgura li l-allokazzjoni sseħħ b’mod li tagħti inċentivi għal tnaqqis fl-emissjonijiet ta’ gassijiet serra u għal tekniki effiċjenti fl-enerġija. Il-parametri referenzjarji huma maħsuba biex iqisu t-tekniki l-iktar effiċjenti, is-sostituti, il-proċessi alternattivi ta’ produzzjoni, il-koġenerazzjoni b’effiċjenza għolja, l-irkupru effiċjenti tal-enerġija mill-gassijiet ta’ skart, l-użu tal-bijomassa u l-qbid u l-ħżin tal-karbonju, sa fejn huma disponibbli l-installazzjonijiet korrispondenti, u ma għandhomx jipprovdu inċentivi biex jiżdiedu l-emissjonijiet.
80.
Il-formulazzjoni stess tad-dispożizzjoni turi għalhekk li l-Kummissjoni għandha effettivament tieħu inkunsiderazzjoni elementi oħra minbarra s-sostituti, bħat-tekniki l-iktar effikaċi u l-proċessi ta’ manifattura alternattivi. U kif tenfasizza LKAB stess fil-kuntest tal-klassifikazzjoni “sa fejn ikun fattibbli”, id-determinazzjoni tal-parametri referenzjarji għandha l-għan li tinkoraġġixxi l-użu ta’ tekniki effiċjenti fl-enerġija u li jitnaqqsu l-emissjonijiet ta’ gassijiet serra.
81.
Barra minn hekk, l-evalwazzjoni neċessarja fid-determinazzjoni ta’ parametru referenzjarju għandha tinkludi wkoll l-għanijiet l-oħra tad-Direttiva 2003/87, bħall-preservazzjoni tal-iżvilupp ekonomiku, tal-impjiegi, tal-integrità tas-suq intern u tal-kundizzjonijiet ta’ kompetizzjoni (
31
) kif indikat fil-premessi 5 u 7, minkejja li dawn ma jissemmewx espressament fl-ewwel sentenza tat-tieni subparagrafu tal-Artikolu 10a(1) jew ir-regoli tad-dritt ta’ livell superjuri, b’mod partikolari d-drittijiet fundamentali, pereżempju l-prinċipju ta’ trattament ugwali (
32
).
82.
Il-premessa 4 tad-Deċiżjoni 2011/278, iċċitata diġà mill-Qorti tal-Ġustizzja (
33
) u mill-Qorti Ġenerali fil-punt 86 tas-sentenza appellata, ma tbiddel xejn minn dan. Ċertament, il-Kummissjoni kienet indikat li, meta prodott ikun sostitut
dirett ta’ prodott ieħor, il-parametru referenzjarju ta’ prodott u d-definizzjoni tal-prodott korrispondenti għandhom japplikaw għaż-żewġ prodotti. Madankollu, din ma hijiex regola li tista’ tidderoga mill-bażi legali ta’ livell superjuri tad-Deċiżjoni 2011/278, jiġifieri l-ewwel sentenza tat-tieni subparagrafu tal-Artikolu 10a(1) tad-Direttiva 2003/87. Għall-kuntrarju, kif tirrileva l-Kummissjoni nnifisha, din il-premessa tesprimi biss linja gwida li hija ma implimentatx fil-każijiet kollha.
83.
Kuntrarjament għall-fehma ta’ LKAB, id-determinazzjoni ta’ parametru referenzjarju jeħtieġ għalhekk kunsiderazzjoni komprensiva tal-aspetti u l-għanijiet stabbiliti fl-ewwel sentenza tat-tieni subparagrafu tal-Artikolu 10a(1) tad-Direttiva 2003/87 kif ukoll l-għanijiet l-oħra tad-direttiva. Naturalment, lanqas ir-rekwiżiti tad-dritt ta’ livell superjuri, bħad-drittijiet fundamentali, ma għandhom jiġu miksura.
84.
Kif diġà kkonstatat il-Qorti tal-Ġustizzja, il-Kummissjoni għandha, f’din l-evalwazzjoni kumplessa, setgħa diskrezzjonali wiesgħa sabiex tiddetermina l-parametri referenzjarji (
34
). Fil-fatt, hija tinsab f’pożizzjoni aħjar mill-Qorti tal-Ġustizzja sabiex twettaq tali evalwazzjoni (
35
). Skont il-Qorti tal-Ġustizzja, hija biss in-natura manifestament mhux xierqa ta’ miżura stabbilita ta’ dan il-qasam li tista’ taffettwa l-legalità ta’ tali miżura (
36
).
85.
Huwa f’dan l-isfond li għandhom jiġu evalwati l-oġġezzjonijiet ta’ LKAB, li huma diretti kontra l-konstatazzjoni fil-punt 69 tas-sentenza appellata li l-Kummissjoni għandha biss tilħaq l-għan li tnaqqas il-gassijiet b’effett ta’ serra billi tippremja teknoloġiji iktar effiċjenti “safejn ikun fattibbli” skont l-ewwel sentenza tat-tieni subparagrafu tal-Artikolu 10a(1) tad-Direttiva 2003/87. Għaldaqstant, skont il-Qorti Ġenerali ma hemm l-ebda obbligu li jinkiseb ċertu riżultat.
86.
LKAB issostni, għall-kuntrarju, li l-klassifikazzjoni li skontha l-Kummissjoni għandha tiddetermina l-parametri referenzjarji “safejn ikun fattibbli” hija relatata biss mal-kwistjoni dwar jekk parametru referenzjarju huwiex iddeterminat. B’kuntrast ma’ dan, iċ-ċirku ta’ prodotti li jistgħu jissostitwixxu lil xulxin u għalhekk għandhom ikunu koperti mill-istess parametru referenzjarju ma għandux ikun limitat. F’dan ir-rigward, għandu pjuttost jittieħed inkunsiderazzjoni l-għan stabbilit minn din id-dispożizzjoni, li huwa li jiġi inkoraġġut l-użu ta’ tekniki effikaċi sabiex jitnaqqsu l-emissjonijiet ta’ gassijiet serra u sabiex jittejjeb ir-rendiment enerġetiku.
87.
Madankollu, din il-fehma ma hijiex konvinċenti. Minħabba li tant fatturi huma importanti fid-determinazzjoni ta’ parametru referenzjarju, it-tfassil tiegħu u, b’mod partikolari, id-determinazzjoni tal-kamp ta’ applikazzjoni tiegħu jeħtieġu valutazzjoni kumplessa taċ-ċirkustanzi rilevanti kollha. Din ma tistax tillimita ruħha biss għall-kwistjoni dwar jekk hemmx lok li jiġi ddefinit parametru referenzjarju, iżda tinkludi b’mod partikolari l-kwistjoni dwar liema huma l-prodotti koperti minn parametru referenzjarju. F’dan ir-rigward ukoll, il-Kummissjoni għandha tevalwa jekk huwiex possibbli li l-prodotti jiġu suġġetti għal parametru referenzjarju komuni.
b)
Applikazzjoni tal‑ewwel sentenza tat‑tieni subparagrafu tal‑Artikolu 10a(1) tad‑Direttiva 2003/87
88.
Huwa għalhekk fid-dawl tal-marġni ta’ diskrezzjoni ddefinit b’mod tant wiesa’ tal-Kummissjoni li għandha tiġi eżaminata t-tieni parti tal-ewwel aggravju, li hija intiża sabiex tikkontesta l-oġġezzjonijiet ta’ LKAB għall-applikazzjoni tal-ewwel sentenza tat-tieni subparagrafu tal-Artikolu 10a(1) tad-Direttiva 2003/87. Insostenn ta’ dawn l-oġġezzjonijiet, LKAB tibbaża ruħha b’mod partikolari fuq il-fehma li l-pellets immanifatturati fl-installazzjonijiet tagħha huma sostituti tas-sinter u fuq it-tnaqqis tar-rilaxx tal-karbonju.
89.
Il-Qorti Ġenerali ċaħdet dan l-argument ta’ LKAB fil-punti 93 sa 99 tas-sentenza appellata u għalhekk ikkonkludiet fil-punt 166 li l-parametru referenzjarju ma kienx manifestament inkompatibbli mal-bażi legali tiegħu.
90.
LKAB effettivament toġġezzjona għal raġunijiet serji f’dan ir-rigward. Madankollu, dawn l-elementi, meħuda globalment, ma humiex suffiċjenti sabiex jitqies li d-determinazzjoni tal-parametru referenzjarju hija manifestament inadegwata.
1) L-argumenti ta’ LKAB
91.
L-iktar argument importanti ta’ LKAB jinsab fil-fatt li ma huwiex ikkontestat li l-produzzjoni tas-sinter tirrilaxxa kwantità ta’ karbonju nettament ogħla minn dik waqt il-produzzjoni tal-pellets, fatt li l-Qorti Ġenerali semmiet fil-punt 98 tas-sentenza appellata.
92.
Għaldaqstant, b’parametru referenzjarju komuni jiġu allokati mingħajr ħlas biss dawk il-kwoti għall-pellets u għas-sinter kif inhu meħtieġ għall-produzzjoni tal-pellets. Dan jinkoraġġixxi l-użu tal-pellets minflok is-sinter, li jikkorrispondi, fl-aħħar mill-aħħar, għall-għan prinċipali tad-Direttiva 2003/87 li jitnaqqsu l-emissjonijiet ta’ gassijiet serra.
93.
Użu ikbar tal-pellets huwa, bħala prinċipju, wkoll possibbli, kif irrikonoxxiet il-Qorti Ġenerali fil-punt 94 tas-sentenza kkontestata li l-pellets tal-mineral tal-ħadid (bħall-mineral tal-ħadid sinterizzat) jistgħu jintużaw għall-produzzjoni tal-azzar f’forn tal-ibblastjar b’ċerti adattamenti. F’dan ir-rigward, il-Qorti Ġenerali titkellem dwar ix-xebh (“ressemblances”). Għalhekk, hemm mill-inqas ukoll ċertu grad ta’ sostitwibbiltà.
94.
Fid-dawl tal-iżnaturament tar-rapport (
37
) ippreżentat minn LKAB, diġà kkonstatat, lanqas ma jidhirli li huwa eskluż li l-Qorti Ġenerali eżaġerat id-differenzi bejn is-sinter u l-pellets f’dak li jirrigwarda l-użu tal-forn tal-ibblastjar. Il-fatt li l-Qorti Ġenerali tiċċita, fil-punt 97 tas-sentenza appellata, silta mir-rapport dwar il-mineral tal-ħadid (
38
) li tgħid li s-sinter u l-pellets huma paragunabbli sa fejn dawn jintużaw bl-istess mod fil-produzzjoni tal-azzar mhux maħdum, timmilita wkoll f’dan is-sens. Huwa fuq dan ir-rapport kif ukoll fuq ir-rapport dwar il-ħadid u l-azzar (
39
) li l-Kummissjoni bbażat ruħha sabiex tiddetermina inizjalment il-parametru referenzjarju fid-Deċiżjoni 2011/278 (
40
).
95.
Fid-dawl ta’ dawn l-elementi, jidher possibbli li l-Kummissjoni setgħet tistabbilixxi parametru referenzjarju komuni sabiex tinkoraġġixxi l-użu tal-pellets bħala teknika iktar effiċjenti.
2) Bażijiet suffiċjenti tal-parametru referenzjarju
96.
Madankollu, fid-dawl tal-marġni ta’ diskrezzjoni regolamentari tal-Kummissjoni, ma huwiex biżżejjed li d-determinazzjoni ta’ parametru referenzjarju komuni tidher possibbli sabiex jiġi kkontestat il-parametru referenzjarju effettivament iddefinit li jeskludi l-pellets. Għall-kuntrarju, LKAB għandha turi li l-parametru referenzjarju iktar ristrett ma huwiex manifestament xieraq (
41
), sabiex jilħaq l-għanijiet tad-Direttiva 2003/87 u, b’mod partikolari, tal-ewwel sentenza tat-tieni subparagrafu tal-Artikolu 10a(1).
97.
F’dan ir-rigward, għandu jiġi rrilevat, qabel kollox, li deċiżjoni finali dwar il-mod kif is-sinter faċilment jissostitwixxi l-pellets, meta jintuża fil-forn tal-ibblastjar, ma tistax tkun ibbażata esklużivament fuq ir-rapport ippreżentat minn LKAB u fuq is-silta ċċitata mir-rapport dwar il-mineral tal-ħadid. Għall-kuntrarju, huwa meħtieġ eżami ħafna iktar bir-reqqa tal-informazzjoni pprovduta lill-Qorti Ġenerali. F’dan ir-rigward, ir-rapport dwar il-mineral tal-ħadid imsemmi iktar ’il fuq kif ukoll ir-rapport perizjali dwar il-ħadid u l-azzar għandhom, prima facie, piż ogħla minn dak tar-rapport ippreżentat minn LKAB. Fil-fatt, dawn ir-rapporti perizjali ġew stabbiliti indipendentement mill-interessi ta’ ċerti produtturi fuq talba tal-Kummissjoni għat-tħejjija tal-parametru referenzjarju. Dawn iż-żewġ rapporti perizjali diġà pproponew li l-pellets ma jiġux koperti mill-parametru referenzjarju tas-sinter (
42
).
98.
Madankollu, tali evalwazzjoni ġdida tal-provi ma hijiex neċessarja, peress li l-Qorti Ġenerali ċċitat biżżejjed fatturi oħra li jsostnu d-delimitazzjoni tal-parametru referenzjarju użat mill-Kummissjoni.
99.
L-ewwel nett, il-pellets ta’ LKAB u l-mineral tal-ħadid sinterizzat huma, skont il-punt 95 tas-sentenza appellata, prodotti minn minerali differenti, li huma wkoll ipproċessati b’mod differenti. LKAB innifisha sostniet quddiem il-Qorti Ġenerali li l-mineral tagħha kien partikolarment tajjeb għall-produzzjoni ta’ pellets (
43
).
100.
Il-kwalità partikolari tal-mineral tal-ħadid Svediż tikkonferma d-data tar-rapport perizjali dwar il-mineral tal-ħadid għal proġett previst ta’ produzzjoni ta’ pellets fl-Awstrija, li l-Qorti Ġenerali ma ssemmix espressament. Sussegwentement, fl-użu tal-mineral prodott jiġi rrilaxxat madwar erba’ darbiet iktar ta’ CO2 milli waqt il-produzzjoni ta’ pellets magħmula mill-mineral Svediż ta’ LKAB (
44
).
101.
Ċertament, LKAB tikkontesta, b’mod partikolari, li l-materja prima użata tista’ tittieħed inkunsiderazzjoni sabiex jiġi deċiż parametru referenzjarju komuni u tinvoka t-tielet subparagrafu tal-Artikolu 10a(1) tad-Direttiva 2003/87. Skont din id-dispożizzjoni, il-parametru referenzjarju għandu jiġi kkalkolat għall-prodotti u mhux għall-materja prima. Madankollu, dan espressament ifisser li t-tnaqqis tal-emissjonijiet tal-gassijiet serra u l-iffrankar tal-enerġija għandhom jiġu mmassimizzati matul il-proċessi kollha tal-produzzjoni tas-settur jew tas-subsettur ikkonċernati. Għaldaqstant, għandhom jittieħdu inkunsiderazzjoni l-istadji kollha tal-produzzjoni fil-parametru referenzjarju. Għall-kuntrarju, din id-dispożizzjoni ma teskludix li, waqt id-delimitazzjoni ta’ parametru referenzjarju, tittieħed inkunsiderazzjoni wkoll il-materja prima użata fil-proċessi tal-produzzjoni rispettivi, fil-kawża ineżami, il-mineral tal-ħadid.
102.
Barra minn hekk, anki skont il-prinċipju ta’ ugwaljanza, id-differenzi bejn il-materja prima fir-rigward tal-proprjetajiet tagħha u d-disponibbiltà tagħha jistgħu jiġġustifikaw differenza fit-trattament bejn il-proċeduri differenti (
45
).
103.
It-tieni nett, mill-punti 96 u 97 tas-sentenza appellata jirriżulta li l-produzzjoni tas-sinter hija integrata fil-produzzjoni tal-azzar, għaliex tippermetti li tiġi pproċessata ċerta forma ta’ kokk, l-hekk imsejjaħ “riħ tal-kokk”, u residwi li fihom il-ħadid, it-tnejn prodotti fl-impjanti tal-azzar. Dan ma jkunx daqstant possibbli għall-produzzjoni ta’ pellets.
104.
It-tielet nett, il-Qorti Ġenerali tiddeduċi, fil-punt 98 tas-sentenza appellata, mill-fatt li waqt il-produzzjoni tas-sinter jiġi prodott sitta sa seba’ darbiet iktar ta’ CO2 milli waqt il-produzzjoni ta’ pellets, li parametru referenzjarju komuni jista’ joħloq żbilanċ sinjifikattiv (“déséquilibre significatif”) bejn id-diversi installazzjonijiet imsemmija.
105.
Dan l-argument jidher, prima facie, kontradittorju, għaliex dan l-iżbilanċ jirrappreżenta preċiżament l-intensità mnaqqsa tal-emissjonijiet tal-produzzjoni tal-pellets. Madankollu, kif jenfasizzaw LKAB u l-Isvezja, peress li l-għan tad-Direttiva 2003/87 u b’mod partikolari tat-tieni subparagrafu l-Artikolu 10a(1) huwa li jitnaqqsu l-emissjonijiet tal-gassijiet serra, jidher loġiku li tiġi inkluża l-produzzjoni tal-pellets bħala teknoloġija iktar effiċjenti fil-parametri referenzjarju.
106.
Madankollu, il-kunċett ta’ “żbilanċ” jirrifletti għanijiet oħra tad-Direttiva 2003/87 li, sfortunatament, il-Qorti Ġenerali ma ssemmix b’mod iktar preċiż. Kif tindika l-Kummissjoni (
46
), dan jirrigwarda l-protezzjoni tal-iżvilupp ekonomiku u tal-impjieg (
47
) kif ukoll ir-rilokazzjoni tal-emissjonijiet tal-karbonju li l-Artikolu 10b huwa intiż li jipprevjeni (
48
).
107.
Abbażi dawn l-għanijiet, il-produzzjoni ta’ mineral tal-ħadid u l-produzzjoni ta’ ħadid fondut jiksbu 100 % ta’ kwoti mingħajr ħlas, konformement mal-Artikolu 10b(1) tad-Direttiva 2003/87, sa fejn huwa rrikonoxxut mill-parametru referenzjarju korrispondenti. L-għan huwa li jiġi żgurat li la l-produtturi tal-pellets u lanqas il-produtturi tas-sinter ma jkunu meħtieġa jakkwistaw kwoti bl-użu tal-iktar metodi effiċjenti u ma jwaqqfux il-produzzjoni tagħhom jew jirrilokaw mill-Unjoni lejn Stati oħra minħabba l-ispejjeż tal-kwoti. Jekk, madankollu, il-produzzjoni sseħħ barra mill-Unjoni Ewropea, l-emissjonijiet tal-gassijiet serra, li jikkontribwixxu għall-bidla fil-klima, jibqgħu jiġu rrilaxxati hemmhekk.
108.
Parametru referenzjarju komuni għall-minerali tal-ħadid sinterizzat u l-pellets ma jilħaqx l-għan li jipprevjeni l-lokazzjoni, sa fejn il-produzzjoni tas-sinter tkun għalhekk tikkwalifika biss għal parti mill-kwoti tal-emissjoni neċessarji. Fl-aħħar mill-aħħar dan jista’ jikkawża żvantaġġi sinifikanti mhux biss għall-produzzjoni tas-sinter, iżda wkoll għall-produzzjoni downstream tal-ħadid fondut u tal-azzar fl-Unjoni. Il-kwistjoni dwar jekk dawn l-iżvantaġġi jistgħux jiġu evitati permezz ta’ konverżjoni estensiva jew totali għal pellets tibqa’ dubjuża, b’mod partikolari fid-dawl tal-importanza tal-mineral tal-ħadid (
49
) użat.
109.
Għalkemm LKAB issostni li l-imsemmi żbilanċ jista’ diġà jittieħed inkunsiderazzjoni abbażi tal-punt (b) tat-tielet subparagrafu tal-Artikolu 10a(2) tad-Direttiva 2003/87, din id-dispożizzjoni tikkonċerna kwistjoni kompletament differenti. Din taqa’ fil-kuntest tat-tnaqqis tal-valuri tal-parametri referenzjarji minħabba t-titjib progressiv tal-proċessi tal-produzzjoni.
110.
Tali titjib għandu jittieħed inkunsiderazzjoni, skont it-tielet subparagrafu tal-Artikolu 10a(2) tad-Direttiva 2003/87, permezz ta’ tnaqqis korrispondenti tal-parametru referenzjarju korrispondenti. Madankollu, meta t-titjib ikun partikolarment kbir jew partikolarment żgħir, din il-kunsiderazzjoni tkun limitata mill-punt (b). Setturi b’titjib partikolarment baxx ma għandhomx jiġu ppremjati. Għall-kuntrarju, il-valur tal-parametru referenzjarju għandu jitnaqqas b’mill-inqas 0.2 % fis-sena. Minn dan isegwi li, fin-nuqqas ta’ titjib korrispondenti, l-impriżi kkonċernati għandhom jakkwistaw kwoti addizzjonali. Meta t-titjib ikun partikolarment estensiv, it-tnaqqis għandu jkun limitat għal 1.6 % fis-sena. Għalhekk, f’każ ta’ titjib ikbar, l-impriżi kkonċernati jiksbu kwoti mingħajr ħlas li ma għandhomx bżonn u għalhekk jistgħu jbiegħuhom xi mkien ieħor.
111.
Għall-kuntrarju, il-punt (b) tat-tielet subparagrafu tal-Artikolu 10a(2) tad-Direttiva 2003/87 ma jippermettix li jiġi mistħarreġ ir-riskju ta’ “żbilanċ” abbażi ta’ parametru referenzjarju komuni għas-sinter u għall-pellets.
112.
Għaldaqstant, il-Qorti Ġenerali ġustament iddeċidiet, li ċ-ċaħda ta’ parametru referenzjarju komuni għall-mineral tal-ħadid sinterizzat u l-pellets tal-mineral tal-ħadid ma kinitx manifestament mhux xierqa sabiex jintlaħqu l-għanijiet tad-Direttiva 2003/87 u, b’mod partikolari, tal-ewwel sentenza tat-tieni subparagrafu tal-Artikolu 10a(1). L-ewwel aggravju huwa infondat sa fejn huwa dirett kontra l-punt 166 tas-sentenza appellata.
3.
It‑tieni aggravju – motivazzjoni proprja tal‑Qorti Ġenerali
113.
Permezz tat-tieni aggravju tagħha LKAB tikkritika lill-Qorti Ġenerali li ssostitwixxiet, fil-punti 93 sa 99 tas-sentenza appellata, il-motivazzjoni tad-deċiżjoni kontenzjuża tal-Kummissjoni bil-motivazzjoni tagħha stess. Madankollu, il-motivazzjoni tad-deċiżjoni kontenzjuża ma taffettwax il-legalità tal-parametru referenzjarju li fuqu l-Kummissjoni bbażat din id-deċiżjoni. Għaldaqstant, dan l-argument tat-talba inċidentali ma jistax jintlaqa’ u huwa wkoll ineffettiv f’dan ir-rigward.
4.
Ir‑raba’ aggravju ‑ obbligi ta’ investigazzjoni tal‑Kummissjoni
114.
Ir-raba’ aggravju huwa bbażat fuq il-konstatazzjoni, li tinsab fil-punt 88 tas-sentenza appellata, li l-Kummissjoni kellha teżamina bir-reqqa s-sostitwibbiltà diretta tal-mineral tal-ħadid sinterizzat bil-pellets tal-mineral tal-ħadid sabiex tiddeċiedi dwar l-applikazzjoni tal-parametru referenzjarju għall-pellets. Madankollu, indipendentement mill-iżball ta’ liġi (
50
) li jinsab f’din il-konstatazzjoni, huwa irrelevanti għall-eżami ta’ jekk il-parametru referenzjarju kienx stabbilit legalment, liema testijiet wettqet il-Kummissjoni meta evalwat l-applikabbiltà tal-parametru referenzjarju. Għaldaqstant, dan l-argument huwa wkoll ineffettiv f’dak li jirrigwarda t-talba inċidentali.
115.
Għall-kuntrarju, il-kwistjoni dwar jekk, waqt id-determinazzjoni tal-parametru referenzjarju, il-Kummissjoni eżaminatx b’mod suffiċjenti s-sostitwibbiltà tas-sinter bil-pellets ma hijiex is-suġġett ta’ din il-proċedura.
5.
Il‑ħames aggravju – insuffiċjenza ta’ motivazzjoni tad‑deċiżjoni kontenzjuża
116.
Barra minn hekk, fir-rigward tat-talba inċidentali, l-oġġezzjonijiet diretti kontra l-konstatazzjonijiet dwar il-motivazzjoni tad-deċiżjoni kontenzjuża li jinsabu fil-punti 157 sa 159 tas-sentenza appellata huma ineffettivi. Il-kwistjoni dwar jekk, fid-deċiżjoni kontenzjuża, il-Kummissjoni esponietx kunsiderazzjonijiet dwar is-sostitwibbiltà tas-sinter bil-pellets ma hijiex determinanti fir-rigward tal-legalità tal-bażi ta’ din id-deċiżjoni, jiġifieri l-parametru referenzjarju.
117.
Għall-finijiet ta’ kompletezza, għandu jiġi nnotat li LKAB ma tikkontestax il-motivazzjoni tal-parametru referenzjarju, b’mod partikolari fil-premessi tad-Deċiżjoni 2011/278 u fir-rapporti perizjali li hemm riferiment għalihom fiha.
6.
Konklużjoni intermedjarja
118.
L-appell għandu għalhekk jiġi miċħud ukoll sa fejn huwa dirett kontra l-konstatazzjonijiet tal-Qorti Ġenerali dwar il-legalità tal-parametru referenzjarju tal-mineral tal-ħadid sinterizzat li jinsab fil-punt 166 tas-sentenza appellata.
V. Spejjeż
119.
Skont l-Artikolu 184(2) tar-Regoli tal-Proċedura tal-Qorti tal-Ġustizzja, meta l-appell ikun fondat u l-Qorti tal-Ġustizzja taqta’ l-kawża definittivament hija stess, hija għandha tiddeċiedi dwar l-ispejjeż. Skont l-Artikolu 138(1) tal-istess regoli, applikabbli għall-proċedura ta’ appell skont l-Artikolu 184(1), il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.
120.
Peress li LKAB tilfet fis-sottomossjonijiet kollha tagħha u l-Kummissjoni talbet li LKAB tiġi kkundannata għall-ispejjeż, hemm lok li LKAB tiġi kkundannata tbati l-ispejjeż rispettivi tagħha kif ukoll dawk sostnuti mill-Kummissjoni.
121.
Skont l-Artikolu 140(1) tar-Regoli tal-Proċedura, applikabbli, mutatis mutandis, għall-proċedura ta’ appell skont l-Artikolu 184(1) tal-istess regoli, l-Istati Membri li intervjenew fl-appell għandhom ibatu l-ispejjeż tagħhom. Minn dan isegwi li r-Renju tal-Isvezja għandu jbati l-ispejjeż tiegħu.
VI. Konklużjoni
122.
Għalhekk, nipproponi li l-Qorti tal-Ġustizzja tiddeċiedi kif ġej:
1)
L-appell jiġi miċħud.
2)
Luossavaara-Kiirunavaara AB tiġi kkundannata għall-ispejjeż tagħha kif ukoll għal dawk sostnuti mill-Kummissjoni Ewropea.
3)
Ir-Renju tal-Isvezja jiġi kkundannat għall-ispejjeż rispettivi tiegħu.
(
1
)	Lingwa oriġinali: il-Ġermaniż.
(
2
)	Direttiva 2003/87/KE tal-Parlament Ewropew u tal-Kunsill tat‑13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra (ĠU Edizzjoni Speċjali bil-Malti, Kapitolu 15, Vol. 7, p. 631) fil-verżjoni tad-Direttiva (UE) 2018/410 tal-Parlament Ewropew u tal-Kunsill tal‑14 ta’ Marzu 2018 li temenda d-Direttiva 2003/87/KE biex jiżdiedu t-tnaqqis kosteffettiv tal-emissjonijiet u l-investimenti għal emissjonijiet baxxi ta’ karbonju, u d-Deċiżjoni (UE) 2015/1814 (ĠU 2018, L 76, p. 3).
(
3
)	Deċiżjoni tas‑27 ta’ April 2011 li tiddetermina regoli tranżitorji madwar l-Unjoni kollha għal allokazzjoni armonizzata mingħajr ħlas tal-kwoti tal-emissjonijiet skont l-Artikolu 10a tad-Direttiva 2003/87/KE tal-Parlament Ewropew u tal-Kunsill (ĠU 2011, L 130, p. 1)
(
4
)	Regolament Delegat tad‑19 ta’ Diċembru 2018 li jiddetermina regoli tranżizzjonali għall-Unjoni kollha għall-allokazzjoni armonizzata bla ħlas tal-kwoti tal-emissjonijiet skont l-Artikolu 10a tad-Direttiva 2003/87/KE tal-Parlament Ewropew u tal-Kunsill (ĠU 2019, L 59, p. 8, rettifika fil-ĠU 2020, L 296, p. 8).
(
5
)	Regolament ta’ implimentazzjoni (UE) 2021/447 tal-Kummissjoni tat‑12 ta’ Marzu 2021 li jiddetermina l-valuri riveduti tal-parametri referenzjarji għall-allokazzjoni bla ħlas tal-kwoti tal-emissjonijiet għall-perjodu mill‑2021 sal‑2025 skont l-Artikolu 10a(2) tad-Direttiva 2003/87/KE tal-Parlament Ewropew u tal-Kunsill (ĠU 2021, L 87, p. 29).
(
6
)	Direttiva 2009/29/KE tal-Parlament Ewropew u tal-Kunsill tat‑23 ta’ April 2009 li temenda d-Direttiva 2003/87/KE għat-titjib u l-estensjoni tal-iskema Komunitarja għall-iskambju ta’ kwoti ta’ emissjonijiet ta’ gassijiet serra (ĠU 2009, L 140, p. 63).
(
7
)	L-aħħar elenkati bħala kodiċi NACE 0710 u 2410 fil-punt 1 tal-Anness Deċiżjoni Delegata tal-Kummissjoni (UE) 2019/708 tal‑15 ta’ Frar 2019 li tissupplimenta d-Direttiva 2003/87/KE tal-Parlament Ewropew u tal-Kunsill rigward id-determinazzjoni ta’ setturi u sottosetturi meqjusa li jinsabu f’riskju ta’ rilokazzjoni tal-emissjonijiet tal-karbonju għall-perjodu 2021–2030 (ĠU 2019, L 120, p. 20)
(
8
)	Sinter, ritratt ta’ Borvan53, CC BY-SA 4.0 <https://creativecommons.org/licenses/by-sa/4.0>, Wikimedia Commons.
(
9
)	Pellets, ritratt ta’ Arnoldius, CC BY-SA 3.0 <https://creativecommons.org/licenses/by-sa/3.0>, via Wikimedia Commons.
(
10
)	Punt 35 tar-rikors fil-Kawża T‑244/21.
(
11
)	Ecofys, Fraunhofer u Öko-Institut, Novembru 2009, “Sector report for the iron ore industry” (Rapport settorjali dwar il-mineral tal-ħadid), p. 6, iċċitat fil-punt 46 tas-sentenza appellata.
(
12
)	Punt 37 tar-rikors fil-Kawża T‑244/21.
(
13
)	Kummissjoni Ewropea, “Update of benchmark values for the years 2021 – 2025 of phase 4 of the EU ETS” (Aġġornament tal-valuri tal-parametri referenzjali għall-perijodu 2021–2025 tal-fażi 4 tal-EU ETS tal-Unjoni Ewropea), tat‑12 ta’ Ottubru 2021 (climate.ec.europa.eu/system/files/2021-10/policy_ets_allowances_bm_curve_factsheets_en.pdf, p. 10, ikkonsultat fis‑26 ta’ September 2024).
(
14
)	Punt 25 tar-rikors fil-Kawża T‑244/21.
(
15
)	Ara wkoll il-punt 18 tar-rikors u l-punt 9 tar-risposta fil-Kawża T‑244/21.
(
16
)	L-ewwel fid-Deċiżjoni 2011/278, u issa fir-Regolament Delegat 2019/331, aġġornat bir-Regolament Delegat 2021/447.
(
17
)	Ara s-sentenza tas‑26 ta’ Lulju 2017, ArcelorMittal Atlantique u Lorraine (C‑80/16, EU:C:2017:588, punti 41 u 42).
(
18
)	Premessa 13 tad-Deċiżjoni kontenzjuża tal-Kummissjoni Ewropea tal‑25 ta’ Frar 2021 dwar miżuri ta’ implimentazzjoni nazzjonali għall-allokazzjoni tranżizzjonali bla ħlas ta’ kwoti tal-emissjonijiet ta’ gassijiet serra f’konformità mal-Artikolu 11(3) tad-Direttiva 2003/87/KE tal-Parlament Ewropew u tal-Kunsill (ĠU 2021, L 68, p. 221).
(
19
)	Punt 25 tar-rikors fil-Kawża T‑244/21.
(
20
)	lkab.com/en/who-we-are/our-organisation/, ikkonsultata fis‑26 ta’ Settembru 2024.
(
21
)	Iċċitata fin-nota ta’ qiegħ il-paġna 18.
(
22
)	Punti 15 u 18 tar-risposta.
(
23
)	Ara, iktar ’il fuq, il-punt 20.
(
24
)	Ara, dwar dan, il-punti 76 et seq iktar ’il quddiem.
(
25
)	Ara, iktar ’il fuq, il-punt 50.
(
26
)	Ara, iktar ’il fuq, il-punti 40 et seq.
(
27
)	Ara, iktar ’il fuq, il-punt 39.
(
28
)	Sentenzi tas‑7 ta’ Ottubru 2004, Mag Instrument vs UASI (C‑136/02 P, EU:C:2004:592, punt 39), u tal‑10 ta’ Settembru 2024, Google u Alphabet vs Il‑Kummissjoni (Google Shopping) (C‑48/22 P, EU:C:2024:726, punt 61).
(
29
)	Sentenzi tat‑18 ta’ Jannar 2007, PKK u KNK vs Il‑Kunsill (C‑229/05 P, EU:C:2007:32, punt 37), tat‑22 ta’ Novembru 2007, Sniace vs Il‑Kummissjoni (C‑260/05 P, EU:C:2007:700, punt 37), tas‑17 ta’ Ġunju 2010, Lafarge vs Il‑Kummissjoni (C‑413/08 P, EU:C:2010:346, punt 17), u tat‑30 ta’ Mejju 2024, Hengshi Egypt Fiberglass Fabrics u Jushi Egypt for Fiberglass Industry vs Il‑Kummissjoni (C‑261/23 P, EU:C:2024:440, punt 60).
(
30
)	Sentenzi tal‑4 ta’ Lulju 2013, Il‑Kummissjoni vs Aalberts Industries et (C‑287/11 P, EU:C:2013:445, punt 52), u tas‑17 ta’ Ottubru 2019, Alcogroup u Alcodis vs Il‑Kummissjoni (C‑403/18 P, EU:C:2019:870, punt 64).
(
31
)	Sentenza tat‑22 ta’ Ġunju 2016, DK Recycling und Roheisen vs Il‑Kummissjoni (C‑540/14 P, EU:C:2016:469, punt 49).
(
32
)	Ara s-sentenzi tal‑20 ta’ Ġunju 2019, ExxonMobil Production Deutschland (C‑682/17, EU:C:2019:518, punt 90), u tat‑3 ta’ Diċembru 2020, Ingredion Germany (C‑320/19, EU:C:2020:983, punt 63).
(
33
)	Sentenza tas‑26 ta’ Lulju 2017, ArcelorMittal Atlantique u Lorraine (C‑80/16, EU:C:2017:588, punt 39).
(
34
)	Sentenza tas‑26 ta’ Lulju 2017, ArcelorMittal Atlantique u Lorraine (C‑80/16, EU:C:2017:588, punt 31 u, speċifikament fir-rigward tal-produzzjoni tal-pellets, il-punti 37 u 44).
(
35
)	Sentenza tas‑26 ta’ Lulju 2017, ArcelorMittal Atlantique u Lorraine (C‑80/16, EU:C:2017:588, punt 44).
(
36
)	Sentenzi tat‑8 ta’ Settembru 2016, Borealis et (C‑180/15, EU:C:2016:647, punt 45), u tas‑26 ta’ Lulju 2017, ArcelorMittal Atlantique u Lorraine (C‑80/16, EU:C:2017:588, punt 31).
(
37
)	Ara iktar ’il fuq, il-punti 68 sa 75.
(
38
)	Iċċitata fin-nota ta’ qiegħ il-paġna 11, p. 6.
(
39
)	Ecofys, Fraunhofer u Öko-Institut, Novembru 2009, ‘Sector report for the iron and steel industry’.
(
40
)	Premessi 8 u 9 tad-Deċiżjoni 2011/278 u l-punt 41 tas-sentenza appellata kif ukoll ir-raba’ subparagrafu tal-ewwel paragrafu u l-ewwel subparagrafu tat-tieni paragrafu tal-Artikolu 10a tad-Direttiva 2003/87.
(
41
)	Sentenzi tat‑8 ta’ Settembru 2016, Borealis et (C‑180/15, EU:C:2016:647, punt 45), u tas‑26 ta’ Lulju 2017, ArcelorMittal Atlantique u Lorraine (C‑80/16, EU:C:2017:588, punt 31).
(
42
)	Rapport dwar il-mineral tal-ħadid, p. 6, u r-rapport dwar il-ħadid u l-azzar, p. 10.
(
43
)	Ara wkoll il-punti 18 u 21 tar-rikors fil-Kawża T‑244/21.
(
44
)	Rapport dwar il-mineral tal-ħadid, p. 6 u 7.
(
45
)	Ara s-sentenzi tal‑20 ta’ Ġunju 2019, ExxonMobil Production Deutschland (C‑682/17, EU:C:2019:518, punt 90), u tat‑3 ta’ Diċembru 2020, Ingredion Germany (C‑320/19, EU:C:2020:983, punt 63).
(
46
)	Punti 38 u 39 tar-risposta.
(
47
)	Ara s-sentenza tat‑22 ta’ Ġunju 2016__ DK Recycling und Roheisen vs Il‑Kummissjoni (C‑540/14 P, EU:C:2016:469, punt 49).
(
48
)	Ara wkoll il-premessi 24 u 25 tad-Direttiva 2009/29.
(
49
)	Ara l-punti 99 u 100 iktar ’il fuq.
(
50
)	Ara, iktar ’il fuq, il-punt 58.